PATVIRTINTA

Švenčionių rajono savivaldybės tarybos

2018 m. vasario 14 d. sprendimu Nr. T-18

**ŠVENČIONIŲ LOPŠELIO-DARŽELIO „GANDRIUKAS” NUOSTATAI**

**I SKYRIUS.**

**BENDROSIOS NUOSTATOS**

1. Švenčionių lopšelio-darželio „Gandriukas” nuostatai (toliau – Nuostatai) reglamentuoja Švenčionių lopšelio-darželio „Gandriukas” (toliau – Lopšelis-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, pagrindinę paskirtį, ugdymo kalbą ir ugdymo formas, veiklos teisinį pagrindą, sritį, rūšis, tikslą, uždavinius, funkcijas, Lopšelio-darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, veiklos priežiūrą, pertvarkymo, reorganizavimo, ir likvidavimo tvarką.

2. Oficialusis Lopšelio-darželio pavadinimas – Švenčionių lopšelis-darželis „Gandriukas”, trumpasis Lopšelio-darželio pavadinimas: lopšelis-darželis „Gandriukas”. Lopšelis-darželis įregistruotas Juridinių asmenų registre, kodas 190503582.

3. Lopšelio-darželio įsteigimo data – 1982 m. gruodžio 7 d.

4. Lopšelio-darželio teisinė forma – biudžetinė įstaiga, priklausomybė – savivaldybės.

5. Lopšelio-darželio savininkas – Švenčionių rajono savivaldybė, kodas – 111108284, adresas: Vilniaus g. 19, 18116 Švenčionys. Lopšelio-darželio savininko teises ir pareigas įgyvendinanti institucija – Švenčionių rajono savivaldybės taryba (toliau – Savivaldybės taryba). Savivaldybės taryba:

5.1. tvirtina ir keičia Lopšelio-darželio nuostatus;

5.2. tvirtina Lopšelio-darželio asignavimus ir skiria lėšas darbo užmokesčiui;

5.3. priima sprendimą dėl Lopšelio-darželio buveinės pakeitimo;

5.4. priima sprendimus dėl Lopšelio-darželio pertvarkymo, reorganizavimo ar likvidavimo;

5.5. priima sprendimus dėl Lopšelio-darželio struktūros pertvarkos – Lopšelio-darželio grupės ar tipo pakeitimo arba vykdomos organizacinės veiklos pakeitimo (klasių, grupių, skyrių, filialų steigimo ar likvidavimo, mokymo valstybine kalba ar tautinės mažumos kalba įvedimo ar pabaigos Lopšelyje-darželyje, Lopšelio-darželio paskirties keitimo);

5.6. skiria ir atleidžia Lopšelio-darželio likvidatorių arba sudaro likvidavimo komisiją ir nutraukia jos įgaliojimus;

5.7. priima sprendimą dėl Lopšelio-darželio atstovybės steigimo ir jos veiklos nutraukimo;

5.8. nustato didžiausią leistiną pareigybių skaičių Lopšelyje-darželyje;

5.9. priima sprendimus dėl kainų ir tarifų už Lopšelio-darželio teikiamas atlygintinas paslaugas nustatymo;

5.10. teisės aktų nustatyta tvarka skiria į pareigas ir atleidžia iš jų Lopšelio-darželio direktorių;

5.11. priima sprendimus dėl sutikimo Lopšeliui-darželiui stoti ir jungtis į asociacijas, dalyvauti jų veikloje;

5.12. sprendžia kitus teisės aktais nustatytus ir jos kompetencijai priskirtus klausimus.

6. Lopšelio-darželio veiklą koordinuoja Švenčionių rajono savivaldybės administracijos Kultūros, švietimo, jaunimo ir sporto skyrius.

7. Lopšelio-darželio buveinė - Sodų g. 30, 18125 Švenčionys, Švenčionių r. sav., Lietuvos Respublika.

8. Lopšelio-darželio grupė – ikimokyklinio ugdymo mokykla.

9. Lopšelio-darželio pagrindinė paskirtis – ikimokyklinio ugdymo grupės įstaiga lopšelis-darželis.

10. Lopšelio-darželio ugdymo kalbos – lietuvių ir rusų.

11. Lopšelio-darželio ugdymo forma – dieninė, ugdymas vykdomas 2 korpusuose (adresai: Sodų g. 30, 18125 Švenčionys ir Taikos g. 4, 18116 Švenčionys).

12. Lopšelyje-darželyje vykdomos šios programos:

12.1. ikimokyklinio ugdymo programa;

12.2. priešmokyklinio ugdymo programa.

13. Lopšelis-darželis yra viešasis juridinis asmuo, turintis antspaudą su Švenčionių rajono savivaldybės herbu ir Lopšelio-darželio pavadinimu, atsiskaitomąją ir kitas sąskaitas Lietuvos Respublikos įregistruotose kredito įstaigose. Lopšelis-darželis gali turėti savo atributiką: Lopšelio-darželio vėliavą, logotipą ir kita.

14. Lopšelis-darželis savo veikloje vadovaujasi Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministro įsakymais, Švenčionių rajono savivaldybės institucijų teisės aktais, savivaldybės administracijos Kultūros, švietimo jaunimo ir sporto skyriaus vedėjo įsakymais, kitais teisės aktais ir šiais Nuostatais.

**II SKYRIUS.**

**LOPŠELIO-DARŽELIO VEIKLOS SRITIS IR RŪŠYS, TIKSLAS, UŽDAVINIAI IR FUNKCIJOS**

15. Lopšelio-darželio veiklos sritis – švietimas.

16. Lopšelio-darželio veiklos rūšys:

16.1. pagrindinė švietimo veiklos rūšis – ikimokyklinio amžiaus vaikų ugdymas, kodas 85.10.10;

16.2. kita švietimo veiklos rūšis – priešmokyklinio amžiaus vaikų ugdymas, kodas 85.10.20;

16.3. kitų maitinimo paslaugų teikimas, kodas 56.29.

17. Lopšelio-darželio veiklos tikslas – teikti kokybišką, atitinkantį vaiko poreikius ikimokyklinį ir priešmokyklinį ugdymą.

18. Lopšelio-darželio veiklos uždaviniai ir funkcijos:

18.1. Uždavinys **–** teikti vaikams kokybišką ugdymą. Įgyvendinamas šį uždavinį Lopšelis-darželis atlieka šias funkcijas:

18.1.1. rengia ir įgyvendina ikimokyklinio ugdymo bei kitas neformaliojo vaikų švietimo programas, strateginį planą, metinį veiklos planą, Lopšelio-darželio metodinės tarybos planus, pagalbos mokiniui specialistų ir Lopšelio-darželio vaiko gerovės komisijos planus;

18.1.2. nustato ugdymo organizavimo tvarką, kurią reglamentuoja Lopšelio-darželio darbo tvarkos taisyklėse, ugdymo plane;

18.1.3. formuoja ugdymo turinį, atitinkantį pagrindines regiono švietimo nuostatas, veiklos tikslus ir vaikų tėvų (globėjų, rūpintojų) poreikius;

18.1.4. diferencijuoja ir individualizuoja ugdymo turinį;

18.1.5. vykdo ikimokyklinio ir priešmokyklinio ugdymo programas, ugdymo sutartyse sutartus įsipareigojimus, užtikrina ugdymo kokybę;

18.1.6. ugdo vaiko savarankiškumą, atsakingumą, patriotizmą, pagarbą kitų sukurtoms vertybėms, pasitikėjimo savimi jausmą;

18.1.7. rūpinasi Lopšelio-darželio mokytojų ir kitų ugdymo procese dalyvaujančių asmenų profesiniu tobulėjimu;

18.1.8. atlieka Lopšelio-darželio veiklos kokybės įsivertinimą, analizuoja jo rezultatus, planuoja Lopšelio-darželio pažangą;

18.1.9. vykdo švietimo stebėseną.

18.2. Uždavinys **–** tenkinti vaikų pažinimo, ugdymosi ir saviraiškos poreikius. Įgyvendinamas šį uždavinį Lopšelis-darželis atlieka šias funkcijas:

18.2.1. užtikrina vaiko saviraiškos ir saviugdos poreikių tenkinimą;

18.2.2. sudaro sąlygas vaikams ugdyti savo gimtąją kalbą, perimti tautos kultūrą ir tradicijas;

18.2.3. padeda vaikams suvokti žmogaus sąžinės, asmens laisvę, artimo meilę, prigimtinę žmonių lygybę, solidarumą, toleranciją, pagarbą tiesai ir išminčiai;

18.2.4. sudaro palankias sąlygas, skatinančias vaiką veikti ir bendrauti su bendraamžiais ir suaugusiais, kartu plėtojant jo emocinę, socialinę, kultūrinę prigimtį;

18.2.5. organizuoja vaiko tėvų (globėjų, rūpintojų) pageidavimu mokamas papildomas paslaugas teisės aktų nustatyta tvarka;

18.2.6. dalyvauja projektuose ir vykdo sveikos gyvensenos skatinimo programas;

18.2.7. kuria Lopšelį-darželį, kaip vietos bendruomenės edukacinį kultūros židinį.

18.3. Uždavinys **–** teikti vaikams reikiamą pagalbą. Įgyvendinamas šį uždavinį Lopšelis-darželis atlieka šias funkcijas:

18.3.1. atlieka vaiko specialiųjų ugdymosi poreikių pirminį įvertinimą, įvairiomis formomis organizuoja vaikų, turinčių specialiųjų ugdymosi poreikių, ugdymą švietimo ir mokslo ministro nustatyta tvarka;

18.3.2. teikia informacinę, socialinę pedagoginę, specialiąją pedagoginę ir psichologinę pedagoginę pagalbą;

18.3.3. bendradarbiauja su visuomenės sveikatos priežiūros paslaugas teikiančiomis įstaigomis sudarant sąlygas Lopšelyje-darželyje organizuoti vaikų sveikatos priežiūrą.

18.4. Uždavinys **–** užtikrinti sveiką ir saugią ugdymo(si) aplinką. Įgyvendinamas šį uždavinį Lopšelis-darželis atlieka šias funkcijas:

18.4.1. užtikrina higienos normas, teisės aktų reikalavimus atitinkančią sveiką, saugią vaikų ugdymo (si) ir darbuotojų darbo aplinką;

18.4.2. sudaro sveikas ir saugias higienines, materialines, pedagogines, psichologines sąlygas, laiduojančias fizinį ir psichinį vaiko saugumą bei asmenybės brandą; vadovaujasi švietimo ir mokslo ministro patvirtintais švietimo aprūpinimo standartais;

18.4.3. užtikrina kokybišką vaikų maitinimą;

18.4.4. kuria atvirus, pagarbius, bendradarbiavimą skatinančius pedagogų ir vaikų tėvų (globėjų, rūpintojų) santykius;

18.4.5. bendradarbiauja su švietimo, kultūros, sveikatos priežiūros ir socialines paslaugas teikiančiomis įstaigomis, vaikų teises ginančiomis institucijomis;

18.4.6. užtikrina vaikų dalyvavimą bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje;

18.4.7. vykdo alkoholio, tabako ir kitų psichiką veikiančių medžiagų, smurto ir patyčių prevenciją;

18.5. Lopšelis-darželis taip pat atlieka kitas įstatymų ir kitų teisės aktų priskirtas funkcijas.

**III SKYRIUS.**

**LOPŠELIO-DARŽELIO TEISĖS IR PAREIGOS**

19. Lopšelio-darželio teisės:

19.1. parinkti ir kurti naujus ugdymo (si) formas ir ugdymo (si) metodus užtikrinančius kokybišką ugdymą;

19.2. vykdyti Lopšelio-darželio vidaus, šalies ir tarptautinius švietimo projektus;

19.3. kurti ir puoselėti Lopšelio-darželio bendruomenės tradicijas, rengti šventes vietos bendruomenei, dalyvauti miesto renginiuose;

19.4. gauti paramą Lietuvos Respublikos labdaros ir paramos įstatymo nustatyta tvarka;

19.5. bendradarbiauti su Lopšelio-darželio veiklai įtakos turinčiais fiziniais ir juridiniais asmenimis;

19.6. Savivaldybės tarybos arba šiuose Nuostatuose nustatytu mastu prisiimti įsipareigojimus, sudaryti mokymo, bendradarbiavimo ir kitas sutartis;

19.7. teikti papildomas švietimo, kitas ne švietimo paslaugas, kurių kainas, įkainius ir tarifus nustato Savivaldybės taryba;

19.8. naudotis kitomis teisės aktų suteiktomis teisėmis.

20. Lopšelio-darželio pareigos:

20.1. laikytis bendrosios ir pedagoginės etikos normų, pedagoginės prevencijos principo;

20.2. nustatyti Lopšelio-darželio bendruomenės narių elgesio normas, atsižvelgiant į Pedagogų etikos kodekso reikalavimus,

20.3. organizuoti savo veiklą vadovaujantis Lietuvos Respublikos įstatymais, poįstatyminiais aktais, steigėjo nutarimais ir sprendimais, šiais Nuostatais, Lopšelio-darželio darbo tvarkos taisyklėmis;

20.4. sudaryti palankias ugdymo (-si) sąlygas skirtingų gebėjimų vaikams, jų saviraiškos ir kūrybiškumo plėtotei;

20.5. užtikrinti vaikų ir darbuotojų saugumą, psichologinės pagalbos teikimą, prevencinių programų vykdymą;

20.6. teikti informaciją vaikų tėvams (globėjams, rūpintojams) apie jų vaikų ugdymo (-si) pasiekimus;

20.7. įsivertinti Lopšelio-darželio veiklos kokybę ir ją tobulinti;

20.8. sudaryti sąlygas kiekvienam vaikui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir psichiką veikiančių medžiagų vartojimo prevenciją, sveikos gyvensenos skatinimą, įgyvendinant švietimo ir mokslo ministro patvirtintas rekomendacijas dėl smurto prevencijos įgyvendinimo mokyklose;

20.9. informuoti apie vaiko teisių pažeidimus vaiko tėvus (globėjus, rūpintojus), savivaldybės administracijos Kultūros, švietimo, jaunimo ir sporto skyrių bei Vaiko teisų apsaugos funkcijas vykdančią instituciją.

20.10. užtikrinti veiksmingą vaiko minimalios priežiūros priemonių įgyvendinimą;

20.11. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

21. Lopšelio-darželio mokytojų, ugdytinių, tėvų (globėjų, rūpintojų) teises, pareigas ir atsakomybę reglamentuoja Lietuvos Respublikos švietimo įstatymas, šie Nuostatai ir Lopšelio-darželio darbo tvarkos taisyklės.

**IV SKYRIUS.**

**LOPŠELIO-DARŽELIO veiklos organizavimas ir valdymas**

22. Lopšelio-darželio veikla organizuojama vadovaujantis:

22.1. švietimo ir mokslo ministro patvirtinta priešmokyklinio ugdymo bendrąja programa;

22.2. patvirtinta ikimokyklinio ugdymo programą;

22.3. patvirtintu Lopšelio-darželio strateginiu planu;

22.4. patvirtintu metiniu Lopšelio-darželio veiklos planu;

22.5. patvirtintu Lopšelio-darželio priešmokyklinio ugdymo grupės veiklos planu.

23. Lopšeliui-darželiui vadovauja direktorius. Lopšelio-darželio direktoriumi gali būti tik nepriekaištingos reputacijos asmuo, atitinkantis švietimo ir mokslo ministro nustatytus kvalifikacinius reikalavimus savivaldybių švietimo įstaigų vadovams.

24. Lopšelio-darželio direktorių viešo konkurso būdu 5 (penkeriems metams) į pareigas skiria ir iš jų atleidžia, nustato jam darbo užmokestį Savivaldybės taryba.

25. Viešą konkursą Lopšelio-darželio direktoriaus pareigoms eiti organizuoja Savivaldybės taryba ar jos įgaliotas asmuo švietimo ir mokslo ministro nustatyta tvarka.

26. Lopšelio-darželio direktoriaus pareigybės aprašymą tvirtina, skiria jam drausmines nuobaudas bei atlieka kitas funkcijas, susijusias su darbo santykiais, savivaldybės meras teisės aktų nustatyta tvarka. Lopšelio-darželio direktorius yra tiesiogiai pavaldus Savivaldybės merui. Lopšelio-darželio direktorius yra atskaitingas Savivaldybės merui, prireikus - Savivaldybės tarybai.

27. Kai direktoriaus nėra (atostogų, komandiruotės, laikinojo nedarbingumo ir kitais atvejais), jį pavaduoja direktoriaus pavaduotojas ugdymui, o kai jo nėra – direktoriaus funkcijas atlieka rajono savivaldybės mero paskirtas Lopšelio-darželio darbuotojas.

28. Direktorius:

28.1. organizuoja ir koordinuoja Lopšelio-darželio veiklą pavestoms funkcijoms atlikti ir uždaviniams įgyvendinti, analizuoja ir vertina Lopšelio-darželio veiklą, materialinius ir intelektinius išteklius, inicijuoja Lopšelio-darželio veiklos kokybės įsivertinimą;

28.2. vadovauja Lopšelio-darželio strateginio plano ir metinių veiklos planų, švietimo programų rengimui, rekomendacijų dėl smurto prevencijos įgyvendinimo Lopšelyje-darželyje priemonių įgyvendinimui ir vadovauja jų vykdymui;

28.3. tvirtina:

28.3.1. šių Nuostatų nustatyta tvarka Lopšelio-darželio struktūrą;

28.3.2. savivaldybės administracijos Kultūros, švietimo, jaunimo ir sporto skyriaus vedėjo pritarimuLopšelio-darželio darbuotojų pareigybių sąrašą, neviršydamas Savivaldybės tarybos nustatyto didžiausio leistino pareigybių skaičiaus;

28.3.3. Lopšelio-darželio tarybos ir savivaldybės administracijos Kultūros, švietimo, jaunimo ir sporto skyriaus vedėjo pritarimu Lopšelio-darželio strateginį planą;

28.3.4. Lopšelio-darželio tarybos pritarimu Lopšelio-darželio metinius veiklos planus;

28.3.5. savivaldybės administracijos Kultūros, švietimo, jaunimo ir sporto skyriaus vedėjo pritarimu Lopšelio-darželio ikimokyklinio ugdymo programą;

28.3.6. Lopšelio-darželio priešmokyklinio ugdymo grupės veiklos planą;

28.3.7. Lopšelio-darželio mokytojų ir kitų darbuotojų pareigybių aprašymus;

28.3.8. suderinęs su Lopšelio-darželio darbuotojų atstovu (atstovais) ir Lopšelio-darželio taryba Lopšelio-darželio darbo tvarkos taisykles, kuriose taip pat turi būti nustatytos Lopšelio-darželio bendruomenės narių teisės, pareigos ir atsakomybė;

28.3.9. Lopšelio-darželio vaiko gerovės komisijos darbo reglamentą, Lopšelio-darželio savivaldos institucijų (mokytojų, tėvų (globėjų, rūpintojų)) nuostatus, darbų saugos ir sveikatos instrukcijas, darbo laiko apskaitos žiniaraščius, kitus vidaus tvarkomuosius dokumentus.

28.4. leidžia įsakymus, kontroliuoja jų vykdymą;

28.5. atstovauja Lopšeliui-darželiui teismuose, valstybės ir Savivaldybės institucijose bei santykiuose su trečiaisiais asmenimis;

28.6. sudaro Lopšelio-darželio vardu sutartis Lopšelio-darželio funkcijoms atlikti;

28.7. sudaro Lopšelio-darželio vaiko gerovės komisiją, metodinę tarybą, kitas teisės aktuose ir šiuose Nuostatuose numatytas komisijas, darbo grupes;

28.8. inicijuoja Lopšelio-darželio savivaldos institucijų (mokytojų, tėvų (globėjų, rūpintojų) sudarymą ir skatina jų veiklą;

28.9. organizuoja Lopšelio-darželio dokumentų saugojimą ir valdymą teisės aktų nustatyta tvarka;

28.10. atlieka Lopšelio-darželio asignavimų valdytojo funkcijas, vadovaudamasis Lietuvos Respublikos biudžeto sandaros įstatymu, valdo, naudoja ir disponuoja Lopšelio-darželio turtu ir lėšomis teisės aktų nustatyta tvarka, rūpinasi Lopšelio-darželio intelektiniais, materialiniais, finansiniais, informaciniais ištekliais, užtikrina optimalų jų valdymą ir naudojimą;

28.11. priima į Lopšelio-darželio vaikus Savivaldybės tarybos nustatyta tvarka, sudaro su jais mokymo sutartis teisės aktų nustatyta tvarka;

28.12. kuria ir atsako už sveiką, saugią, užkertančią kelią bet kokioms smurto ir patyčių apraiškoms ir žalingiems įpročiams aplinką Lopšelyje-darželyje, imasi priemonių, kad laiku būtų suteikta pagalba vaikui, kurio atžvilgiu buvo taikytas smurtas, prievarta ar kitokio pobūdžio išnaudojimas:

28.12.1. praneša nedelsdamas apie pastebėtą smurto atvejį smurtaujančio (smurtaujančių) ir smurtą patyrusio (patyrusių) vaiko (vaikų) tėvams (globėjams, rūpintojams) ir vaiko teisių ir teisėtų interesų apsaugą užtikrinančiai valstybės ir Savivaldybės institucijoms pagal kompetenciją;

28.12.2. praneša nedelsdamas Švenčionių rajono švietimo pagalbos tarnybai ne vėliau kaip kitą darbo dieną apie smurto atvejus, kai smurtauja ar smurtą patiria Lopšelio-darželio darbuotojai ir sudaro sąlygas smurtavusiam ar smurtą patyrusiam asmeniui gauti psichologinę pagalbą;

28.12.3. užtikrina, kad Lopšelio-darželio lankantys vaikai ir jų tėvai (globėjai, rūpintojai) nedelsiant neatlygintinai gautų psichologinę pagalbą, jei vaikas patyrė smurtą, prievartą ir kitokio pobūdžio išnaudojimą arba pats smurtavo.

28.13. priima į darbą ir atleidžia iš jo Lopšelio-darželio mokytojus, kitus ugdymo procese dalyvaujančius asmenis ir aptarnaujantį personalą, nustato darbuotojams metų užduotis, siektinus rezultatus, jų vertinimo rodiklius, vertina praėjusių kalendorinių metų veiklą (mokytojų – švietimo ir mokslo ministro nustatyta tvarka), skatina juos, skiria jiems drausmines nuobaudas, atlieka kitas personalo valdymo funkcijas Lietuvos Respublikos darbo kodekso ir kitų teisės aktų nustatyta tvarka;

28.14. sudaro sąlygas mokytojams kelti kvalifikaciją, atestuotis ir organizuoja jų atestaciją švietimo ir mokslo ministro nustatyta tvarka;

28.15. teikia informaciją darbuotojų atstovui (atstovams) ir su juo (jais) konsultuojasi Lietuvos Respublikos darbo kodekso nustatyta tvarka;

28.16. teikia kiekvienais metais Lopšelio-darželio bendruomenei ir Lopšelio-darželio tarybai svarstyti bei viešai paskelbia Lopšelio-darželio metinę veiklos ataskaitą.

28.17. kartu su Lopšelio-darželio taryba sprendžia, ar leisti įstatymų nustatyta tvarka ant Lopšelio-darželio pastatų ar Lopšelio-darželio teritorijoje statyti judriojo (mobiliojo) ryšio stotis;

28.18. organizuoja vaikų maitinimą;

28.19. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

28.20. užtikrina, kad Lopšelyje-darželyje būtų laikomasi įstatymų, kitų teisės aktų ir šių Nuostatų;

28.21. užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Lopšelio-darželio bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

28.22. atsako už demokratinį Lopšelio-darželio valdymą, tinkamą funkcijų atlikimą, nustatytų Lopšelio-darželio tikslo ir uždavinių įgyvendinimą, už Lopšelio-darželio finansinę veiklą, racionalų ir taupų lėšų bei turto naudojimą, veiksmingą Lopšelio-darželio vidaus kontrolės sistemos sukūrimą, jos veikimą ir tobulinimą, Lopšelio-darželio informacijos apie Lopšelyje-darželyje vykdomas neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, Lopšelio-darželio bendruomenės tradicijas ir pasiekimus viešą skelbimą, už Lopšelio-darželio veiklos rezultatus.

28.23. atlieka kitas teisės aktuose, šiuose Nuostatuose ir Lopšelio-darželio direktoriaus pareigybės aprašyme nustatytas funkcijas.

29. Lopšelyje-darželyje mokytojų metodinei veiklai organizuoti sudaroma metodinė taryba.

30. Metodinės tarybos nariai yra Lopšelio-darželio mokytojai ir pagalbos mokiniui specialistai.

31. Metodinei tarybai vadovauja iš tarybos narių išrinktas vadovas, jos veiklą koordinuoja direktoriaus pavaduotojas ugdymui.

32. Metodinė taryba:

32.1. nustato mokytojų metodinės veiklos prioritetus, inicijuoja bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis;

32.2. prireikus vertina mokytojų metodinius darbus ir praktinę veiklą;

32.3. nustato mokytojų kvalifikacijos tobulinimo prioritetus;

32.4. teikia siūlymus Lopšelio-darželio direktoriui dėl ugdymo turinio formavimo ir ugdymo organizavimo gerinimo;

32.5. planuoja ugdymo turinį: aptaria vaikų ugdymosi poreikius ir susitaria dėl neformalaus vaikų švietimo pasiūlos;

32.6. parenka mokymo priemones, aptaria jų naudojimą;

32.7. konsultuojasi tarpusavyje dėl specialiųjų ugdymosi poreikių turinčių vaikų ugdymo, pedagoginių problemų sprendimo būdų ir darbo metodikos;

32.8. dalijasi gerąja patirtimi.

33. Lopšelyje-darželyje sudaroma Lopšelio-darželio vaiko gerovės komisija. Lopšelio-darželio vaiko gerovės komisijos paskirtis – organizuoti ir koordinuoti prevencinį darbą, švietimo pagalbos teikimą, saugios ir palankios vaiko ugdymui aplinkos kūrimą, švietimo programų pritaikymą vaikams, turintiems specialiųjų ugdymosi poreikių, atlikti vaiko specialiųjų ugdymosi poreikių (išskyrus poreikius, atsirandančius dėl išskirtinių gabumų) pirminį įvertinimą ir atlikti kitas su vaiko gerove susijusias funkcijas.

34. Lopšelio-darželio vaiko gerovės komisija yra nuolat veikianti institucija. Lopšelio-darželio vaiko gerovės komisija sudaroma, jos darbas organizuojamas bei sprendimai priimami vadovaujantis švietimo ir mokslo ministro nustatyta tvarka bei Lopšelio-darželio direktoriaus patvirtintu komisijos darbo reglamentu.

**V SKYRIUS.**

**LOPŠELIO-DARŽELIO SAVIVALDA**

35. Lopšelio-darželio taryba yra aukščiausia Lopšelio-darželio savivaldos institucija.

36. Lopšelio-darželio taryba sudaroma iš 7 narių: 4 vaikų tėvų (globėjų, rūpintojų) ir 3 mokytojų ar pagalbos mokiniui specialistų. Į Lopšelio-darželio tarybą tėvus (globėjus, rūpintojus) slaptu balsavimu renka Lopšelio-darželio visuotinis tėvų susirinkimas, o mokytojus ar pagalbos mokiniui specialistus – Lopšelio-darželio mokytojų taryba. Lopšelio-darželio tarybos kadencija – 3 (treji) metai. Išvykus Lopšelio-darželio tarybos nariui, į jo vietą, nepažeidžiant narių atstovavimo proporcijų, renkamas kitas atstovas. Lopšelio-darželio taryba veikia vadovaudamasi Lopšelio-darželio direktoriaus patvirtintais tarybos nuostatais.

37. Lopšelio-darželio tarybos nariu gali būti asmuo, turintis žinių ir gebėjimų, padedančių siekti Lopšelio-darželio strateginių tikslų ir įgyvendinti Lopšelio-darželio misiją. Lopšelio-darželio tarybos nariu negali būti Lopšelio-darželio direktorius, valstybės politikai, politinio (asmeninio) pasitikėjimo valstybės tarnautojai.

38. Lopšelio-darželio tarybai vadovauja pirmininkas, kuris renkamas atviru balsavimu Lopšelio-darželio tarybos posėdyje.

39. Lopšelio-darželio tarybos posėdžiai šaukiami prireikus, bet ne rečiau kaip 2 (du) kartus per metus. Lopšelio-darželio tarybos posėdis teisėtas, jei jame dalyvauja ne mažiau kaip 2/3 visų tarybos narių. Lopšelio-darželio tarybos nutarimai priimami posėdyje dalyvaujančių tarybos narių balsų dauguma. Lopšelio-darželio tarybos posėdžiuose Lopšelio-darželio direktorius gali dalyvauti su patariamojo balso teise.

40. Lopšelio-darželio tarybos dokumentus pagal dokumentacijos planą ir dokumentų rengimo ir įforminimo taisykles tvarko Lopšelio-darželio tarybos sekretorius, kuris išrenkamas atviru balsavimu posėdyje dalyvaujančių tarybos narių balsų dauguma.

41. Lopšelio-darželio taryba:

41.1. teikia siūlymus dėl Lopšelio-darželio strateginių tikslų, uždavinių ir jų įgyvendinimo priemonių;

41.2. teikia išvadas dėl Lopšelio-darželio strateginio plano ir metinių veiklos planų, Lopšelio-darželio darbo tvarkos taisyklių, Lopšelio-darželio direktoriaus teikimu dėl kitų Lopšelio-darželio veiklą reglamentuojančių dokumentų;

41.3. teikia siūlymus dėl Lopšelio-darželio nuostatų pakeitimo, Lopšelio-darželio struktūros tobulinimo;

41.4. svarsto Lopšelio-darželio lėšų naudojimo klausimus;

41.5. kiekvienais metais svarsto Lopšelio-darželio direktoriaus metinę veiklos ataskaitą;

41.6. teikia siūlymus Savivaldybės tarybai dėl Lopšelio-darželio materialinio aprūpinimo, veiklos tobulinimo;

41.7. svarsto Lopšelio-darželio metodinės tarybos ir Lopšelio-darželio grupių tėvų komitetų, Lopšelio-darželio bendruomenės narių iniciatyvas ir teikia dėl jų siūlymus Lopšelio-darželio direktoriui;

41.8. teikia siūlymus dėl saugių vaikų ugdymo ir darbo sąlygų sudarymo, talkina formuojant Lopšelio-darželio materialinius, finansinius ir intelektinius išteklius;

41.9. pasirenka Lopšelio-darželio veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl Lopšelio-darželio veiklos tobulinimo;

41.10. svarsto Lopšelio-darželio direktoriaus teikimu ir kitus klausimus.

42. Lopšelio-darželio tarybos nutarimai yra teisėti, jei jie neprieštarauja teisės aktams.

43. Lopšelio-darželio taryba už savo veiklą vieną kartą per metus atsiskaito Lopšelio-darželio bendruomenei.

44. Lopšelio-darželio mokytojų taryba – nuolat veikianti Lopšelio-darželio savivaldos institucija mokytojų profesiniams ir bendriesiems ugdymo klausimams spręsti.

45. Lopšelio-darželio mokytojų tarybą sudaro visi Lopšelio-darželio mokytojai, pagalbos mokiniui specialistai, kiti tiesiogiai ugdymo procese dalyvaujantys darbuotojai, Lopšelio-darželio direktorius ir direktoriaus pavaduotojai ugdymui.

46. Lopšelio-darželio mokytojų tarybai vadovauja Lopšelio-darželio direktorius. Lopšelio-darželio mokytojų tarybos sekretorių vieneriems mokslo metams renka visi Lopšelio-darželio tarybos nariai pirmajame posėdyje.

47. Lopšelio-darželio mokytojų tarybos posėdžius šaukia Lopšelio-darželio direktorius.

48. Lopšelio-darželio mokytojų tarybos posėdžiai šaukiami prasidedant ir baigiantis mokslo metams, gali būti šaukiamas neeilinis Lopšelio-darželio mokytojų tarybos posėdis.

49. Lopšelio-darželio mokytojų tarybos posėdžiai yra teisėti, jei juose dalyvauja ne mažiau kaip 2/3 visų Lopšelio-darželio mokytojų tarybos narių.

50. Lopšelio-darželio mokytojų tarybos nutarimai priimami posėdyje dalyvaujančių tarybos narių balsų dauguma.

51. Lopšelio-darželio mokytojų taryba:

51.1. renka iš Lopšelio-darželio mokytojų tarybos narių mokytojų ar pagalbos mokiniui specialistų Lopšelio-darželio tarybos narius;

51.2. renka mokytojus ar pagalbos mokiniui specialistus į Lopšelio-darželio mokytojų ir pagalbos mokiniui specialistų (išskyrus psichologus) atestacinę komisiją;

51.3. aptaria:

51.3.1. švietimo pertvarkos ir ugdymo turinio planavimo ir kaitos klausimus;

51.3.2. ugdymo proceso organizavimo bei tobulinimo būdus ir formas;

51.3.3. neformaliojo vaikų švietimo organizavimą;

51.3.4. ugdymo proceso kokybės ir vaikų pažangos, elgesio ir Lopšelio-darželio lankomumo klausimus;

51.3.5. vaikų pavėžėjimo ir maitinimo organizavimo klausimus;

51.3.6. vaikų higienos, sveikatos, jų saugumo Lopšelyje-darželyje klausimus;

51.4. analizuoja integruotų programų įgyvendinimo efektyvumą;

51.5. analizuoja Lopšelio-darželio ir šeimos bendradarbiavimo rezultatus;

51.6. svarsto Lopšelio-darželio direktoriaus teikimu ir kitus klausimus.

52. Lopšelio-darželio grupės vaikų tėvų komitetas yra Lopšelio-darželio savivaldos institucija.

53. Lopšelio-darželio grupės vaikų tėvų komitetas sudaromas iš tos grupės vaikų tėvų (globėjų, rūpintojų). Lopšelio-darželio grupės vaikų tėvų komiteto nariai renkami tos grupės vaikų tėvų (globėjų, rūpintojų) susirinkime.

54. Lopšelio-darželio grupės vaikų tėvų komitetui vadovauja vaikų tėvų susirinkimo iš tos grupės vaikų tėvų (globėjų, rūpintojų) išrinktas pirmininkas.

55. Lopšelio-darželio grupės vaikų tėvų komitetas aptaria su grupės auklėtoju (-ais) vaikų lankomumo ir elgesio, saugumo, maitinimo, informacijos gavimo apie vaikus klausimus, padeda organizuoti grupės renginius, išvykas, kurti edukacinę aplinką, teikia siūlymus Lopšelio-darželio tarybai ir direktoriui, gali dalyvauti Lopšelio-darželio vaiko gerovės komisijos posėdžiuose.

56. Vaikų ugdymo organizavimo, elgesio, lankomumo, saugumo užtikrinimo ir kitais klausimais Lopšelio-darželio direktorius gali organizuoti pasitarimus su Lopšelio-darželio grupių vaikų tėvų komitetais.

**VI SKYRIUS.**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

57. Mokytojus ir kitus darbuotojus į darbą Lopšelyje-darželyje priima ir iš jo atleidžia Lopšelio-darželio direktorius Lietuvos Respublikos darbo kodekso ir kitų teisės aktų nustatyta tvarka.

58. Lopšelio-darželio direktoriaus darbo apmokėjimo tvarką nustato Lietuvos Respublikos darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas ir Savivaldybės tarybos patvirtintas savivaldybės biudžetinių įstaigų vadovų darbo apmokėjimo tvarkos aprašas.

59. Lopšelio-darželio mokytojų ir kitų darbuotojų darbo apmokėjimo tvarką nustato Lietuvos Respublikos darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas, Lietuvos Respublikos Vyriausybės nutarimai, švietimo ir mokslo ministro įsakymai, Savivaldybės tarybos sprendimai bei Lopšelio-darželio darbuotojų darbo apmokėjimo sistema, kuri nustatoma kolektyvinėje sutartyje ir (ar) darbo tvarkos taisyklėse.

60. Lopšelio-darželio direktorius, pavaduotojai ugdymui, mokytojai ir pagalbos mokiniui specialistai (socialinis pedagogas, psichologas, specialusis pedagogas, logopedas) atestuojasi ir kvalifikaciją tobulina švietimo ir mokslo ministro ir kitų teisės aktų nustatyta tvarka.

**VII SKYRIUS.**

**LOPŠELIO-DARŽELIO TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ IR LOPŠELIO-DARŽELIO VEIKLOS PRIEŽIŪRA**

61. Lopšelis-darželis perduotą Savivaldybės turtą valdo, naudoja ir disponuoja juo patikėjimo teise Lietuvos Respublikos biudžetinių įstaigų, Valstybės ir savivaldybių turto valdymo, naudojimo ir disponavimo juo ir kitų įstatymų ir Savivaldybės tarybos sprendimų nustatyta tvarka.

62. Lopšelio-darželio lėšos:

62.1. Savivaldybės biudžeto lėšos, skirtos pagal patvirtintas programų sąmatas;

62.2. Savivaldybei skirtos valstybės biudžeto specialiųjų tikslinių dotacijų lėšos;

62.3. Lopšelio-darželio pajamos už teikiamas paslaugas;

62.4. juridinių ir fizinių asmenų finansinė parama (piniginės lėšos);

62.5. kitos teisėtai įgytos lėšos.

63. Lopšelio-darželio lėšos naudojamos teisės aktų nustatyta tvarka.

64. Lopšelio-darželio buhalterinę apskaitą tvarko Savivaldybės administracijos Biudžetinių įstaigų centralizuotos buhalterijos skyrius.

65. Lopšelis-darželis buhalterinę apskaitą organizuoja vadovaudamasi Lietuvos Respublikos buhalterinės apskaitos ir Viešojo sektoriaus atskaitomybės įstatymais, Lopšelio-darželio direktoriaus patvirtinta apskaitos politika, finansų kontrolės taisyklėmis ir Savivaldybės tarybos sprendimais.

66. Lopšelio-darželio finansinį auditą atlieka Švenčionių rajono savivaldybės kontrolės ir audito tarnyba ir Savivaldybės administracijos Centralizuotas vidaus audito skyrius.

67. Lopšelio-darželio veiklos valstybinę švietimo priežiūrą atlieka Lietuvos Respublikos švietimo ir mokslo ministerija.

68. Lopšelio-darželio veiklos kokybės išorinį vertinimą atlieka Nacionalinė mokyklų vertinimo agentūra.

69. Lopšelio-darželio veiklos priežiūrą vykdo Savivaldybės administracija.

70. Lopšelio-darželio valstybinį auditą atlieka Lietuvos Respublikos valstybės kontrolė.

**VIII SKYRIUS.**

**BAIGIAMOSIOS NUOSTATOS**

71. Lopšelis-darželis turi savo interneto svetainę gandriukas.svencionys@gmail.com, kurioje teisės aktų nustatyta tvarka teikia informaciją visuomenei apie Lopšelio-darželio veiklą.

72. Lopšelio-darželio nuostatų keitimus gali inicijuoti Savivaldybės taryba, savivaldybės administracija, Lopšelio-darželio direktorius ir Lopšelio-darželio taryba. Jei Nuostatų keitimus inicijuoja Lopšelio-darželio direktorius, Savivaldybės taryba ar savivaldybės administracija, jie derinami su Lopšelio-darželio taryba. Šiuos Nuostatus tvirtina ir keičia Savivaldybės taryba.

73. Lopšelio-darželio nuostatai ir jų pakeitimai registruojami teisės aktų nustatyta tvarka.

74. Lopšelis-darželis pertvarkomas, reorganizuojamas ar likviduojamas teisės aktų nustatyta tvarka.

75. Šiuose Nuostatuose neaptarti klausimai sprendžiami vadovaujantis Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, švietimo ir mokslo ministro įsakymais ir kitais teisės aktais.

\_\_\_\_\_\_\_\_\_\_\_\_\_\_\_\_\_\_

SUDERINTA

Lopšelio-darželio tarybos

2017 m. spalio 23 d. protokolas Nr.BD-86